Mustamäe tee

Mustamäe tee on tänav Tallinnas, mis asub Kristiine ja Mustamäe linnaosas. See kulgeb läbi Lilleküla, Kadaka, Sääse ja Mustamäe asumi.

Mustamäe tee algab Paldiski maantee ja Endla tänava ristmikul. Ta ristub Mehaanika (vasakult), Välja (vasakult), Sõstra (vasakult), Kirsi (vasakult), Marja (paremalt), Kuldnoka (vasakult), Liimi (paremalt), Räägu (vasakult), Forelli (paremalt), Linnu tee (vasakult), Kadaka tee (paremalt), Tildri (vasakult), Sääse (vasakult), A. H. Tammsaare tee (risti), Eduard Vilde teega (risti) ja lõpeb Keskuse tänava ristmikul.

Mustamäe tee on ligi 3,5 kilomeetri pikkune.

Ajalugu 
Tee rajati arvatavasti 17. sajandi keskel. 18. sajandi lõpus kerkisid sinna mitmed suvemõisad: Blankenthali, Charlottenthali (Mustamäe tee 20/Liimi tänav 1 kohal), Wittenhofi ja Löwenruh' suvemõis.

Eesti NSV ajal rajati Mustamäe tee algusse mitu tööstushoonet: Talleks, Tallinna Autovedude filiaal nr 7, spetsialiseeritud autobaas, aiandussohvoos, Kommunaari kroomnahavabrik, Ilmarine.

Tänava nime variandid 
Algselt kandis tänav Haabersti (või Habersti) nime (vene Габерская ул. (1916); saksa Haberscher Weg, Hawersche Straße). Lisaks kasutati ka nime Uus-Kadaka tee (1923) ja saksakeelset Löwenruhsche Straße.

Tänava tänapäevane nimi võeti kasutusele alates 1937. aastast.

Haljastus
Mustamäe tee keskossa jääb Löwenruh' park ja lõppu Männipark.

Laki I kvartalis Mustamäe tee 60 parklas (Mustamäe tee 58 ees), Aiandi trollipeatuse juurde jääb looduskaitseobjekt (alates 28. maist 1993) – Arukase kultivar (leinavorm, Betula pendula Youngii), kaitsevööndi ulatus on 30 meetrit.

Hoonestus Mustamäe tee ääres 

 Mustamäe tee 2 ja 4, Blankenthali suvemõis.
Mustamäe tee 3, Telia Eesti. WOHO kvartal
Mustamäe tee 3a, Pipedrive. WOHO kvartal
Mustamäe tee 4, Eesti Talleks. 
Mustamäe tee 5, Uuskasutuskeskus. 
Mustamäe tee 12, EKS Kaubamaja, Maxima Eesti kauplus Maxima X. 
Mustamäe tee 16, Marienthali Keskus, Linna tervisekeskus. 
Mustamäe tee 17, Bliss restoran ja konverentsikeskus. 
Mustamäe tee 18, Humana Mustamäe kauplus. 
Mustamäe tee 20, Charlottenthali suvemõis (ka Eggersi mõis, Natalienhof). 
Mustamäe tee 22, Neste A24 automaatjaam, Elke Mustamäe. Mustamäe tee 22
Mustamäe tee 31, Restoran Kamikadze. 
Mustamäe tee 33, Keskkonnaagentuur ja Eesti Riigi Ilmateenistus. 
Mustamäe tee 39, Neste Marja A24 automaatjaam, Monster Pizza. Mustamäe tee 39
Mustamäe tee 41, Grossi Toidukaubad Marja. 
Mustamäe tee 45, Marja Comarket (Eesti NSV ajal Tallinna I Toidukaubastu kauplus Marja Mustamäe tee 43). 
Mustamäe tee 46, Kaup24. 
Mustamäe tee 46b, Alexela Oili automaattankla. 
Mustamäe tee 49, Weis Resto. 
Mustamäe tee 51, Maa-ameti Harju ja Tallinna katastribüroo. 
 Mustamäe tee 59, Löwenruh' suvemõis.
Mustamäe tee 59, Tallinna Huvikeskus Kullo (endine Tallinna Pioneeride ja Koolinoorte Palee, 1976). 
Mustamäe tee 59a, restoran Löwenruh.
Mustamäe tee 90a, Hesburger Mustamäe. 
Mustamäe tee 116, trahter Hutorok, (asub endises postkontor-teenustöökoja hoones)
Mustamäe tee 134, Kuke Hambaravi. (endine passilaud, eramaja tüüp)
Mustamäe tee 187, Hilariuse Kool, Tallinna Lehola Lasteaed, Lehola Keskkonnahariduskeskus.

Viited

Kaardid 
 Christinenthäler Wiesen, Springthal. Die Höfchen Dunten, Löwenruh, Marienthal, Blankenthal und Wittenhof. Dateering: 1880–1882.
 Teedeministri poolt 6. augustil 1932. aastal kinnitatud Tallinna linna plaan. Dateering: 21. oktoober 1931.

Mustamäe linnaosa tänavad
Kristiine linnaosa tänavad